CELEX: 62021CC0077
Language: mt
Date: 2022-03-31
Title: Konklużjonijiet tal-Avukat Ġenerali P. Pikamäe, ippreżentati l-31 ta’ Marzu 2022.###

Edizzjoni Provviżorja
KONKLUŻJONIJIET TAL-AVUKAT ĠENERALI
PIKAMÄE
ppreżentati fil‑31 ta’ Marzu 2022 (1)

Kawża C‑77/21

Digi Távközlési és Szolgáltató Kft.

vs

Nemzeti Adatvédelmi és Információszabadság Hatóság

(talba għal deċiżjoni preliminari mressqa mill-Fővárosi Törvényszék (il‑Qorti tal-Belt ta’ Budapest, l-Ungerija))
“Rinviju għal deċiżjoni preliminari – Protezzjoni tal-persuni fiżiċi fir-rigward tal-ipproċessar tad-data personali – Regolament (UE) 2016/679 – Artikolu 5(1)(b) u (e) – Prinċipju ta’ limitazzjoni tal-iskopijiet – Prinċipju ta’ limitazzjoni tal-ħżin – Data personali ta’ klijenti miġbura u maħżuna legalment – Ħolqien ta’ database interna speċifika oħra wara ħsara teknika – Verifika a posteriori tal-iskopijiet tal-ipproċessar – Skop doppju – Assenza ta’ identiċità tal-iskopijiet tal-ipproċessar ma’ dawk tal-ġbir tad-data – Kompatibbiltà tal-ipproċessar mal-iskopijiet tal-ġbir – Artikolu 6(4) – Assenza ta’ tħassir tad-database wara t-tiswija tal-ħsara teknika – Twettiq tal-iskopijiet tal-ipproċessar”

1.        Taħt liema kundizzjonijiet fornitur ta’ aċċess għall-internet u għat-televiżjoni jista’ jżomm id-data personali tal-klijenti tiegħu, miġbura u diġà maħżuna legalment, fuq mezz intern supplimentari, mingħajr il-kunsens espress tagħhom imma biex jirrimedja ħsara teknika?

2.        Din hija waħda mid-domandi magħmula f’din il-kawża li ser tippermetti lill-Qorti tal-Ġustizzja tikkompleta l-ġurisprudenza tagħha dejjem iktar abbundanti dwar ir-Regolament (UE) 2016/679 (2), għal dak li jirrigwarda b’mod partikolari l-prinċipji ta’ limitazzjoni tal-iskopijiet u tal-ħżin stabbiliti fl-Artikolu 5(1)(b) u (c) ta’ dan l-att.
I.      Il-kuntest ġuridiku

3.        Huma rilevanti fil-kuntest ta’ din il-kawża l-Artikoli 4 sa 6, 13 u 31 tar-RĠPD.
II.    Il-kawża prinċipali u d-domandi preliminari

4.        Digi Távközlési és Szolgáltató Kft. (iktar ’il quddiem “Digi”) hija waħda mill-fornituri prinċipali tas-servizzi tal-internet u tat-televiżjoni fl-Ungerija.

5.        F’April 2018, wara ħsara teknika li affettwat il-funzjonament ta’ server, Digi ħolqot database magħrufa bħala “għall-ittestjar”, li fiha hija kkopjat id-data personali ta’ madwar terz mill-klijenti tagħha li huma individwi.

6.        Fit‑23 ta’ Settembru 2019, Digi saret taf bil-fatt li “hacker etiku” kellu aċċess għad-data personali ta’ madwar 322 000 persuna. L-attakk ġie indikat bil-miktub mill-hacker stess f’posta elettronika mibgħuta lil din l-impriża fil‑21 ta’ Settembru 2019, fejn, bħala prova, silet linja mid-database għall-ittestjar. Digi sewwiet id-difett u kkonkludiet ftehim ta’ kunfidenzjalità ma’ din il-persuna, u offrietilha kumpens.

7.        Wara li ħassret id-database għall-ittestjar, Digi kkomunikat il-ksur tad-data personali lin-Nemzeti Adatvédelmi és Információszabadság Hatóság (l-Awtorità Nazzjonali tal-Protezzjoni tad-Data u tal-Libertà tal-Informazzjoni, iktar ’il quddiem l-“Awtorità”), fil‑25 ta’ Settembru 2019, wara liema din tal-aħħar fetħet investigazzjoni.

8.        Permezz ta’ deċiżjoni tat‑18 ta’ Mejju 2020, l-Awtorità kkonkludiet b’mod partikolari, minn naħa, li Digi kienet kisret l-Artikolu 5(1)(b) u (e) tar-RĠPD, inkwantu, wara li saru t-testijiet neċessarji u ġew imsewwija l-problemi, hija ma ħassritx id-database għall-ittestjar, b’mod li numru kbir ta’ data personali maħżuna f’din id-database għall-ittestjar kienet hemm mingħajr skop għal kważi 18‑il xahar ġewwa fajl li seta’ jippermetti l-identifikazzjoni tas-suġġetti tad-data, fejn l-assenza ta’ tħassir ta’ din id-database ippermettiet l-okkorrenza ta’ ksur ta’ data personali. Min-naħa l-oħra, l-Awtorità qieset li Digi kienet kisret l-Artikolu 32(1) u (2) tar-RĠPD. F’dawn iċ-ċirkustanzi, l-Awtorità imponiet fuq Digi multa ta’ 100 000 000 forint Ungeriżi (HUF) (madwar EUR 270 000).

9.        Digi kkontestat il-legalità ta’ din id-deċiżjoni quddiem il-qorti tar-rinviju.

10.      Din tal-aħħar tirrileva li d-data personali kkopjata minn Digi fid-database għall-ittestjar  inġabret għall-finijiet tal-konklużjoni ta’ kuntratti ta’ abbonament u li l-legalità tal-ġbir tad-data ma ġietx ikkontestata mill-Awtorità. Hija tixtieq madankollu tkun taf jekk l-iskop tal-ġbir u tal-ipproċessar tad-data jinbidilx bil-fatt li d-data miġbura għal skop partikolari ġiet ikkopjata f’database oħra. Hija żżid li għandu jiġi stabbilit ukoll jekk il-ħolqien ta’ database għall-ittestjar  u t-tkomplija bl-ipproċessar tad-data tal-klijenti b’dan il-mod humiex kompatibbli mal-iskop tal-ġbir ta’ din id-data. F’dan ir-rigward, il-prinċipju ta’ limitazzjoni tal-iskopijiet ma jagħtix indikazzjonijiet ċari fir-rigward tal-kwistjoni dwar f’liema sistemi interni l-kontrollur tad-data għandu d-dritt jipproċessa d-data miġbura b’mod leġittimu jew jekk jistax jikkopja din id-data f’database għall-ittestjar  mingħajr ma jbiddel l-iskop tal-ġbir tad-data.

11.      Fil-każ fejn il-ħolqien tad-database għall-ittestjar  ikun inkompatibbli mal-iskop tal-ġbir, il-qorti tar-rinviju tistaqsi wkoll jekk, peress li l-iskop tal-ipproċessar tad-data tal-klijenti f’database oħra ma huwiex il-korrezzjoni ta’ żbalji imma l-konklużjoni ta’ kuntratti, il-perijodu ta’ ħżin neċessarju għandu jkun allinjat mal-perijodu neċessarju għall-korrezzjoni tal-iżbalji jew inkella mal-perijodu neċessarju għall-eżekuzzjoni tal-obbligi kuntrattwali.

12.      F’dawn iċ-ċirkustanzi, il-Fővárosi Törvényszék (il-Qorti tal-Belt ta’ Budapest, l-Ungerija) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      Il-kunċett ta’ ‘limitazzjoni tal-iskop’ iddefinit fl-Artikolu 5(1)(b) tar-[RĠPD]  […] għandu jiġi interpretat fis-sens li huwa wkoll konformi ma’ dan il-kunċett il-fatt li l-persuna responsabbli għall-ipproċessar taħżen b’mod parallel f’bażi tad-data [database] oħra xi data personali li, barra minn hekk, inġabret u nħażnet għal skop speċifiku u leġittimu, jew għall-kuntrarju fis-sens li l-fatt li tinħażen id-data f’bażi tad-data parallela ma għadux kompatibbli mal-iskop leġittimu limitat li għalih id-data inkwistjoni nġabret?
2)      Jekk l-ewwel domanda tingħata risposta fis-sens li l-ħażna parallela ta’ data hija fiha nnifisha inkompatibbli mal-prinċipju ta’ ‘limitazzjoni tal-iskop’, huwa kompatibbli mal-prinċipju ta’ ‘limitazzjoni tal-ħażna’ stabbilit fl-Artikolu 5(1)(e) tar-[RĠPD] il-fatt li l-persuna responsabbli għall-ipproċessar iżżomm b’mod parallel f’bażi tad-data oħra xi data personali li, barra minn hekk, inġabret u nħażnet għal skop leġittimu limitat?”
III. Il-proċedura quddiem il-Qorti tal-Ġustizzja

13.      Ir-rikorrenti u l-konvenuti fil-kawża prinċipali, il-Gvern Ungeriż, Ċek u Portugiż kif ukoll il-Kummissjoni Ewropea ppreżentaw osservazzjonijiet bil-miktub. Waqt is-seduta li nżammet fis‑17 ta’ Jannar 2022, instemgħu l-osservazzjonijiet orali tar-rikorrenti u tal-konvenuti fil-kawża prinċipali kif ukoll tal-Gvern Ungeriż u tal-Kummissjoni.
IV.    Analiżi

A.      Fuq l-ammissibbiltà 

14.      L-Awtorità kif ukoll il-Gvern Ungeriż esprimew dubji fuq l-ammissibbiltà tat-talba għal deċiżjoni preliminari, minħabba li d-domandi magħmula ma jirriflettux il-fatti tal-kawża prinċipali u ma humiex direttament rilevanti għas-soluzzjoni tagħha. 

15.      Mill-ġurisprudenza stabbilita tal-Qorti tal-Ġustizzja jirriżulta li hija biss il-qorti nazzjonali, li tkun adita bit-tilwima u li jkollha tassumi r-responsabbiltà għad-deċiżjoni ġudizzjarja li għandha tingħata, li għandha tevalwa, fid-dawl tal-karatteristiċi partikolari tal-kawża, kemm il-ħtieġa ta’ deċiżjoni preliminari sabiex tkun f’pożizzjoni li tagħti d-deċiżjoni tagħha u kif ukoll ir-rilevanza tad-domandi li hija tagħmel lill-Qorti tal-Ġustizzja. Għaldaqstant, sa fejn id-domandi magħmula jikkonċernaw l-interpretazzjoni jew il-validità ta’ dispożizzjoni legali tal-Unjoni, il-Qorti tal-Ġustizzja hija, bħala prinċipju, meħtieġa tagħti deċiżjoni. Minn dan isegwi li d-domandi magħmula mill-qrati nazzjonali jgawdu minn preżunzjoni ta’ rilevanza. Il-Qorti tal-Ġustizzja tista’ tirrifjuta li tagħti deċiżjoni dwar domanda preliminari magħmula minn qorti nazzjonali biss jekk ikun jidher li l-interpretazzjoni mitluba ma għandha ebda konnessjoni mar-realtà jew mas-suġġett tat-tilwima fil-kawża prinċipali, jekk il-problema tkun ta’ natura ipotetika jew inkella jekk il-Qorti tal-Ġustizzja ma jkollhiex il-punti ta’ fatt u ta’ liġi meħtieġa sabiex tagħti risposta utli għall-imsemmija domandi. F’dan il-każ, it-talba għal deċiżjoni preliminari fiha punti ta’ fatt u ta’ liġi suffiċjenti sabiex tinftiehem il-portata tad-domandi preliminari. Barra minn hekk u fuq kollox, ebda element fil-proċess li għandha għad-dispożizzjoni tagħha l-Qorti tal-Ġustizzja ma jippermetti li jitqies li l-interpretazzjoni mitluba tad-dritt tal-Unjoni ma għandhiex konnessjoni mar-realtà jew mas-suġġett tat-tilwima fil-kawża prinċipali jew hija ta’ natura ipotetika (3). 

16.      Jeħtieġ, f’dan ir-rigward, li jiġi rrilevat li l-qorti tar-rinviju hija adita b’rikors għall-annullament ta’ deċiżjoni li tissanzjona lil Digi, fil-kwalità tagħha ta’ kontrollur tad-data, minħabba ksur allegat tal-prinċipji ta’ limitazzjoni tal-iskopijiet u tal-ħżin imsemmija fl-Artikolu 5(1)(b) u (e) tar-RĠPD, li għalih tirreferi t-talba għal interpretazzjoni ta’ din il-qorti. It-talba għal deċiżjoni preliminari għandha, għaldaqstant, titqies bħala ammissibbli.
B.      Fuq il-kuntest ġuridiku tal-analiżi

17.      Għandu jiġi kkonstatat li t-talba għal deċiżjoni preliminari tirrigwarda esklużivament l-interpretazzjoni tal-Artikolu 5 tar-RĠPD fil-kuntest ta’ kawża prinċipali li tirrigwarda l-legalità ta’ pproċessar tad-data personali magħmula minn Digi, waħda mill-fornituri prinċipali ta’ servizzi tal-internet u tat-televiżjoni fl-Ungerija, li tikkostitwixxi, għaldaqstant, operatur li joffri aċċess għas-servizzi ta’ komunikazzjoni online lill-pubbliku.

18.      Issa, jeħtieġ li jiġi rrilevat li l-Artikolu 1 tad-Direttiva 2002/58/KE (4) jipprovdi, fil-paragrafu 1 tiegħu, li din id-direttiva tipprevedi l-armonizzazzjoni tad-dispożizzjonijiet nazzjonali meħtieġa biex jiġi żgurat, b’mod partikolari, livell ekwivalenti ta’ protezzjoni ta’ drittijiet u libertajiet fundamentali, partikolarment id-dritt għall-ħajja privata u għall-kunfidenzjalità, fir-rigward tal-ipproċessar tad-data personali fis-settur tal-komunikazzjoni elettronika. Barra minn hekk, l-Artikolu 3 tad-Direttiva 2002/58 jipprovdi li din id-direttiva tapplika għall-ipproċessar tad-data personali f’kuntest ta’ provvista ta’ servizzi ta’ komunikazzjonijiet elettroniċi pubblikament disponibbli f’networks pubbliċi ta’ komunikazzjonijiet fl-Unjoni, inklużi n-networks pubbliċi ta’ komunikazzjonijiet li jsostnu l-apparat għall-ġbir tad-data u għall-identifikazzjoni. Għaldaqstant, din id-direttiva għandha titqies li tirregola l-attivitajiet tal-fornituri ta’ tali servizzi (5).

19.      Skont l-Artikolu 1(2) tagħha, id-Direttiva 2002/58 tippreċiża u tikkompleta d-Direttiva 95/46/KE (6) għall-finijiet imsemmija fl-imsemmi paragrafu 1, filwaqt li jiġi osservat li, skont l-Artikolu 94(2) tar-RĠPD, ir-referenzi magħmula fid-Direttiva 2002/58 għad-Direttiva 95/46 għandhom jinftiehmu bħala referenzi għal dan ir-regolament (7). Skont il-premessa 10 tad-Direttiva 2002/58, fis-settur tal-komunikazzjoni elettronika, id-Direttiva 95/46 tapplika b’mod partikolari għall-aspetti kollha  tal-protezzjoni tad-drittijiet u tal-libertajiet fundamentali, li ma humiex espressament koperti mid-dispożizzjonijiet tad-Direttiva 2002/58, inklużi l-obbligi li għalihom huwa suġġett il-kontrollur tad-data personali u d-drittijiet individwali (8).

20.      Mit-talba għal deċiżjoni preliminari jirriżulta li l-kawża prinċipali ma tikkonċernax l-użu tas-servizzi ta’ komunikazzjonijiet elettroniċi mill-abbonati ta’ Digi u, għaldaqstant, il-protezzjoni tal-komunikazzjonijiet magħmula b’dan il-mod u tad-data li tirrigwarda t-traffiku relatat irregolat mid-Direttiva 2002/58, imma tirrigwarda l-kuntest tal-funzjonament intern ta’ din l-impriża. Huwa paċifiku li Digi ħolqot, fl‑2018 u wara ħsara teknika tas-server li wassal għall-inaċċessibbiltà tad-database oriġinali tal-abbonati tagħha, fajl imsejjaħ “għall-ittestjar” li fih hija kkopjat id-data personali ta’ parti mill-klijenti tagħha (9).  Malli saret it-tiswija ta’ din il-ħsara minn Digi, il-ħżin tad-data fid-database addizzjonali kompla sa Settembru 2019, perijodu li matulu seħħ hacking li affettwa din id-database. L-attività hekk żviluppata minn Digi għandha n-natura ta’ “ipproċessar tad-data personali”, li għaliha din l-impriża hija l-“kontrollur” skont id-definizzjonijiet ipprovduti mill-Artikolu 4(2) u (7) tar-RĠPD. Barra minn hekk, huwa f’din il-kwalità li Digi ġiet issanzjonata mill-Awtorità talli kisret, f’dak il-każ, l-obbligi tagħha li jirriżultaw, b’mod partikolari, mill-Artikolu 5(1)(b) u (e) tar-RĠPD.

21.      Jeħtieġ, f’dan ir-rigward, li jitfakkar li, mingħajr preġudizzju għad-derogi aċċettati fl-Artikolu 23 tar‑RĠPD, kwalunkwe pproċessar tad-data personali għandu josserva l-prinċipji li jirregolawha kif ukoll id-drittijiet tas-suġġett tad-data msemmija rispettivament fil-Kapitoli II u III ta’ dan ir-regolament. B’mod partikolari, kwalunkwe pproċessar tad-data personali għandu, minn naħa waħda, ikun konformi mal-prinċipji stabbiliti fl-Artikolu 5 tal-imsemmi regolament, u, min-naħa l-oħra, jissodisfa l-kundizzjonijiet ta’ legalità elenkati fl-Artikolu 6 ta’ dan l-istess regolament (10).

22.      Skont l-Artikolu 5 tar-RĠPD, huwa l-kontrollur tad-data li għandu jiżgura li d-data personali tkun “ipproċessata legalment, ġustament u b’mod trasparenti” (skont il-paragrafu 1(a)), li din id-data “tinġabar għal finijiet speċifikati, espliċiti u leġittimi u [ma tkunx i]pproċessata ulterjorment b’mod inkompatibbli ma’ dawk il-finijiet” (skont il-paragrafu 1(b)), li tkun “adegwata, rilevanti, u limitata għal dak li hu meħtieġ b’rabta mal-finijiet li għalihom tkun qed tiġi pproċessata” (skont il-paragrafu 1(c)), li tkun “preċiża u, fejn meħtieġ, tinżamm aġġornata” (skont il-paragrafu 1(d)) u, fl-aħħar, li din id-data “tinżamm f’forma li tippermetti l-identifikazzjoni tas-suġġetti tad-data għal mhux aktar żmien milli jkun meħtieġ għall-finijiet li għalihom id-data personali tkun qed tiġi pproċessata” (skont il-paragrafu 1(e)); fejn l-ipproċessar tad-data għall-finijiet storiċi, ta’ statistika jew xjentifika huwa s-suġġett ta’ dispożizzjonijiet speċifiki. F’dan il-kuntest, dan il-kontrollur għandu jieħu l-miżuri raġonevoli kollha sabiex id-data li ma tkunx tissodisfa r-rekwiżiti ta’ din id-dispożizzjoni titħassar jew tiġi rrettifikata (11).
C.      Fuq il-portata tat-talba għal deċiżjoni preliminari

23.      Il-qorti tar-rinviju tixtieq tikseb mill-Qorti tal-Ġustizzja indikazzjonijiet fir-rigward tal-interpretazzjoni tal-prinċipji ta’ limitazzjoni tal-iskopijiet u tal-ħżin stabbiliti, rispettivament, fl-Artikolu 5(1)(b) u (e) tar-RĠPD, ħaġa li wasslet biex saru ż-żewġ domandi preliminari distinti dwar dawn id-dispożizzjonijiet. Xorta waħda jibqa’ l-fatt li t-tieni domanda, li tirrigwarda l-prinċipju ta’ limitazzjoni tal-ħżin tad-data, saret biss b’mod kundizzjonat, fil-każ li l-ipproċessar inkwistjoni jkun inkompatibbli mal-prinċipju ta’ limitazzjoni tal-iskopijiet.

24.      Issa, jeħtieġ li jiġi enfasizzat li r-rekwiżiti li jirrigwardaw l-ipproċessar tad-data personali stabbiliti fl-Artikolu 5 tar-RĠPD huma, evidentement, kumulattivi u awtonomi l-wieħed mill-ieħor (12). Il-problema tal-osservanza tal-prinċipju ta’ limitazzjoni tal-ħażna hija legalment indipendenti minn dik dwar il-prinċipju ta’ limitazzjoni  tal-iskop. Fid-deċiżjoni li kienet is-suġġett tal-proċedura fil-kawża prinċipali, l-Awtorità tikkunsidra li l-ħażna tad-data fuq mezz addizzjonali intern wasslet għall-ksur taż-żewġ prinċipji distinti msemmija iktar ’il fuq.

25.       Anki jekk il-qorti tar-rinviju llimitat formalment it-tieni domanda tagħha billi għamiltha taħt kundizzjoni, dan il-fatt ma jipprekludix lill-Qorti tal-Ġustizzja milli tipprovdilha l-elementi kollha ta’ interpretazzjoni li jistgħu jkunu utli għad-deċiżjoni tal-kawża prinċipali, billi tislet mill-elementi kollha pprovduti minn din il-qorti, u b’mod partikolari mill-motivazzjoni tad-deċiżjoni tar-rinviju, l-elementi tad-dritt tal-Unjoni li jeħtieġu interpretazzjoni fid-dawl tas-suġġett tat-tilwima (13).
D.      Fuq il-legalità tal-ipproċessar fid-dawl tal-prinċipji ta’ limitazzjoni tal-iskopijiet u tal-ħżin

1.      Kunsiderazzjonijiet preliminari

26.      Jidhirli neċessarju, qabelxejn, li tiġi analizzata l-portata rispettiva tal-prinċipji ddefiniti fl-Artikolu 5(1)(b) u (e) tar-RĠPD u dan b’rabta mal-kunċett ta’ ħżin użat fid-deċiżjoni tar-rinviju u fis-sottomissjonijiet bil-miktub  tal-partijiet ikkonċernati biex jiddeskrivu l-operazzjoni tal-ipproċessar kontenzjuża taħt żewġ aspetti. L-ewwel wieħed jikkonċerna l-azzjoni stess tal-ħżin jew il-protezzjoni tad-data, f’dan il-każ il-ħżin f’database interna addizzjonali ta’ kopja tad-data ta’ parti mill-abbonati ta’ Digi. It-tieni wieħed jikkontempla l-ħżin fis-sens taż-żamma matul iż-żmien ta’ dawn id-databases. Il-kwistjoni li tqum hija għaldaqstant dik taż-żmien tal-ħżin tad-data. F’dan ir-rigward, il-problema marbuta maż-żmien imsemmija iktar ’il fuq ma taqax, fil-fehma tiegħi, taħt il-prinċipju ta’ limitazzjoni tal-iskopijiet, imma esklużivament taħt il-prinċipju ta’ limitazzjoni tal-ħżin.

27.      Il-prinċipju ta’ limitazzjoni tal-iskopijiet, previst fl-Artikolu 5(1)(b) tar-RĠPD fih komponent doppju: id-data personali għandha, minn naħa, tinġabar għal skopijiet “speċifikati, espliċiti u leġittimi” u, min-naħa l-oħra, ma għandhiex tiġi “pproċessata ulterjorment b’mod inkompatibbli” ma’ dawk l-iskopijiet. Dan il-prinċipju huwa intiż li jiddelimita bl-iktar mod ċar possibbli l-użu tad-data personali billi jiżgura bilanċ bejn l-osservanza tad-drittijiet fundamentali tas-suġġetti tad-data fil-qasam tal-ħajja privata u tal-protezzjoni tad-data u r-rikonoxximent ta’ ċerta flessibbiltà favur il-kontrollur tad-data fil-ġestjoni ta’ din id-data, kif meħtieġ mill-ħajja diġitali u l-imprevisti tagħha.

28.      Fit-tieni komponent li jinteressana b’mod iktar partikolari f’dan il-każ, l-imsemmi prinċipju huwa intiż li jiddefinixxi l-limiti li fihom id-data personali miġbura għal skop partikolari tkun tista’ terġa’ tintuża. Skont l-Artikolu 5(1)(b) tar-RĠPD, kull ipproċessar wara l-ġbir għandu jitqies bħala “pproċessar ulterjuri” u għandu, għaldaqstant, ħlief għal xi eċċezzjonijiet, jissodisfa r-rekwiżit ta’ kompatibbiltà (14). Dan tal-aħħar jirrifletti n-neċessità ta’ rabta konkreta, loġika u suffiċjentement mill-qrib bejn l-iskop tal-ġbir tad-data u l-ipproċessar ulterjuri tagħha. Fi kliem ieħor, dan l-ipproċessar ma għandux ikun maqtugħ mill-iskop oriġinali tal-ġbir tad-data jew ikun jikkuntradixxieh, fejn il-kontenut tiegħu għandu jkun konċiljabbli mar-raġuni tal-ġbir, indipendentement minn kull problema ta’ żmien.

29.      Il-prinċipju ta’ limitazzjoni tal-iskopijiet ma jikkostitwixxix, strettament, l-espressjoni tal-prinċipju ta’ proporzjonalità, b’kuntrast ma’ dak tal-limitazzjoni tal-ħżin stabbilit fl-Artikolu 5(1)(e) tar-RĠPD. Kif il-Qorti tal-Ġustizzja ppreċiżat, mir-rekwiżiti previsti f’dan l-artikolu jirriżulta li anki l-ipproċessar inizjalment legali jista’ jsir, maż-żmien, inkompatibbli ma’ dan ir-regolament meta din id-data ma tibqax neċessarja fid-dawl tal-iskopijiet li għalih hija tkun inġabret jew ġiet ipproċessata. Dan huwa b’mod partikolari l-każ meta d-data tidher mhux xierqa, meta ma tkunx jew ma tibqax rilevanti jew tkun eċċessiva fid-dawl ta’ dawn l-iskopijiet u taż-żmien li jkun għadda (15).

30.      Fil-kuntest tal-prinċipju ta’ limitazzjoni tal-ħżin, wieħed irid jipproċedi għalhekk b’evalwazzjoni tan-natura proporzjonata tal-ipproċessar meta mqabbel mal-iskop tiegħu, fid-dawl tal-iżvolġiment taż-żmien. Dan il-prinċipju jinkiser permezz tal-ħżin tad-data għal żmien li jeċċedi dak meħtieġ, jiġifieri li jmur lil  hinn miż-żmien meħtieġ għat-twettiq tal-iskopijiet li għalihom din id-data tkun inħażnet (16). Meta l-iskopijiet ta’ dan l-ipproċessar jitwettqu, id-data għandha tiġi mħassra (17). Il-prinċipju ta’ limitazzjoni tal-ħżin jindirizza għaldaqstant il-punt dwar meta l-ħżin tad-data fuq mezz addizzjonali intern ta’ Digi ma jibqax iġġustifikat.

31.      Huwa fid-dawl tal-kunsiderazzjonijiet preċedenti li ser neżamina l-legalità tal-ipproċessar inkwistjoni fid-dawl taż-żewġ prinċipji msemmija iktar ’il fuq.
2.      Fuq il-prinċipju ta’ limitazzjoni tal-iskopijiet

32.      Il-verifika tal-osservanza ta’ dan il-prinċipju, fit-tieni komponent tiegħu, timplika d-determinazzjoni minn qabel tal-iskop jew tal-iskopijiet tal-ġbir tad-data inkwistjoni. Mill-proċess li għandha quddiemha l-Qorti tal-Ġustizzja jirriżulta li din id-data nġabret minn Digi għall-finijiet tal-konklużjoni u tal-iffirmar ta’ kuntratti ta’ abbonament proposti fil-kwalità  tagħha ta’ fornitur tal-aċċess għall-internet u għat-televiżjoni u li l-legalità ta’ dan l-ewwel ipproċessar ma hijiex is-suġġett ta’ diskussjoni bejn il-partijiet fil-kawża prinċipali. L-istess japplika għall-operazzjoni inevitabbli tal-ipproċessar sussegwenti li tikkonsisti fil-ħżin tal-imsemmija data fuq mezz iddedikat li ser tiġi kklassifikata bħala d-database oriġinali (18). F’dan il-kuntest, il-qorti tar-rinviju tixtieq, b’mod partikolari, tikseb risposta għad-domanda dwar jekk l-iskop partikolari, espliċitu u leġittimu tal-ġbir tad-data “jinbidilx” minħabba li din tal-aħħar tkun ġiet ikkopjata f’database li tiżdied mal-ewwel ħażna mhux ikkontestata bejn il-partijiet. 

33.      Skont il-ġurisprudenza tal-Qorti tal-Ġustizzja, ir-regoli ta’ protezzjoni tad-data personali li jinsabu fir-RĠPD għandhom jiġu osservati fir-rigward ta’ kull ipproċessar ta’ din tal-aħħar kif iddefinit fl-Artikolu 2 ta’ dan ir-regolament (19). Id-domanda magħmula iktar ’il fuq jidhirli li tirrifletti ksur tar-rekwiżit ta’ evalwazzjoni individwali tal-operazzjonijiet kollha ta’ pproċessar tad-data wara l-ġbir tagħha, kif jirriżulta, f’dan il-każ, mill-Artikolu 5(1)(b) tar-RĠPD.

34.      Fi kliem ieħor, kull każ ta’ użu ulterjuri ta’ din id-data għandu jiġi eżaminat għall-finijiet li jiġi vverifikat l-iskop partikolari tiegħu u, jekk ikun il-każ, il-kompatibbiltà tiegħu ma’ dak tal-ġbir. Il-legalità ta’ dan tal-aħħar u tal-ewwel ħżin tad-data ma tistax, bħallikieku b’effett kontaġġjuż, ikollha effett awtomatiku fuq l-osservanza tal-prinċipju ta’ limitazzjoni tal-iskopijiet min-naħa ta’ attività oħra ta’ pproċessar ulterjuri, indipendentement mill-fatt li dan l-aħħar ipproċessar jirrigwarda l-istess data. Kif isostni l-Gvern Ungeriż, ma jistax jitqies li l-kontrollur tad-data għandu l-fakultà li jaħżen id-data personali f’diversi fajls u mingħajr limitazzjonijiet, minħabba li huwa jkun ġabarha inizjalment u pproċessaha b’mod legali.

35.      Għaldaqstant, jeħtieġ li tiġi eżaminata l-kwistjoni tal-kompatibbiltà bejn l-iskopijiet tal-ġbir tad-data u l-ipproċessar ulterjuri tal-imsemmija data, meħtieġa mill-Artikolu 5(2)(b) tar-RĠPD. Madankollu, din il-kwistjoni tqum biss loġikament fil-każ fejn dan l-ipproċessar isir għal finijiet differenti minn dawk inizjalment speċifikati.

36.      Għaldaqstant, skont il-premessa 50 ta’ dan ir-regolament, l-ipproċessar ta’ data personali “għal finijiet oħra” minbarra dawk li għalihom id-data personali tkun inġabret inizjalment għandu jkun permess biss fejn l-ipproċessar ikun kompatibbli mal-finijiet li għalihom id-data personali tkun inġabret. Il-formulazzjoni tal-Artikolu 6(4) tal-imsemmi regolament tikkorrobora wkoll il-konklużjoni msemmija hawn fuq. Din id-dispożizzjoni tistabbilixxi lista mhux eżawrjenti ta’ kriterji li jippermettu, f’konfigurazzjoni partikolari, li jiġi evalwat jekk l-ipproċessar “għal skop ieħor” huwiex kompatibbli mal-għan li għalih id-data personali tkun inizjalment inġabret. Għaldaqstant, il-konstatazzjoni tal-identiċità tal-iskop bejn il-ġbir tad-data u dak tal-ipproċessar ulterjuri, kif allegata minn Digi, tirrendi bla skop il-kwistjoni tal-kompatibbiltà u tippermetti li jiġi konkluż li dan l-ipproċessar huwa legali fid-dawl tal-prinċipju ta’ limitazzjoni tal-iskopijiet (20).
a)      Fuq l-iskopijiet tal-ipproċessar

37.      Mill-proċess li għandha quddiemha l-Qorti tal-Ġustizzja, u b’mod iktar partikolari mid-dikjarazzjonijiet ta’ Digi jirriżulta li, wara ħsara teknika tas-server li wasslet għall-aċċessibbiltà tad-database oriġinali, din l-impriża ħażnet kopja tad-data ta’ parti mill-abbonati f’database interna addizzjonali, imsejħa database “għall-ittestjar”, għall-finijiet li tirrimedja l-inċident tekniku u tiggarantixxi l-aċċess għad-data skont l-obbligu impost fuq il-kontrollur tad-data skont l-Artikolu 5(1)(f) u ddettaljat fl-Artikolu 32 tar-RĠPD (21). Digi tafferma li din l-operazzjoni ta’ pproċessar ikkontribwixxiet ukoll u għaldaqstant għat-twettiq tal-iskop tal-ġbir tad-data, jiġifieri l-provvista tas-servizz kuntrattwalment previst. F’dawn iċ-ċirkustanzi, il-ħżin kontenzjuż ma jkunx marbut ma’ skop distint, ħaġa li teskludi kull ksur tal-Artikolu 5(1)(b) ta’ dan ir-regolament.

38.      Filwaqt li hija ovvjament il-qorti tar-rinviju li għandha tivverifika l-legalità tal-operazzjoni ta’ pproċessar imsemmija iktar ’il fuq, fid-dawl b’mod partikolari tar-rekwiżiti stabbiliti fl-Artikolu 5 tar-RĠPD u taċ-ċirkustanzi kollha li jikkaratterizzaw il-każ ineżami, hemm diversi indikazzjonijiet li jistgħu jiġu pprovduti lilha għal dan il-għan.

39.      Nirrileva, fl-ewwel lok, li Digi ssemmi, essenzjalment, l-eżistenza ta’ skop doppju għall-ipproċessar kontenzjuż, fis-sens li l-għan prinċipali u speċifiku tat-tiswija tal-ħsara tas-server u li tiġi żgurata d-disponibbiltà tad-data tal-abbonati kien jifforma parti mill-għan sekondarju u ġenerali marbut mal-eżekuzzjoni tal-kuntratti ta’ abbonament, li jikkoinċidi ma’ dak tal-ġbir inizjali tad-data.

40.      Huwa pjuttost konċepibbli, fil-prattika, li d-data personali tkun tista’ tinġabar jew tiġi pproċessata ulterjorment għal diversi skopijiet, ħaġa li r-RĠPD jikkontempla u jammetti b’mod ċar kif tixhed il-formulazzjoni tal-Artikolu 5(1)(b) u tal-Artikolu 6(1)(a) tiegħu, kif ukoll il-premessi 32 u 50. Dan l-approċċ jissodisfa l-bżonn ta’ pragmatiżmu u ta’ flessibbiltà li jeżiġi l-ipproċessar kumpless u mhux lineari ħafna tad-data personali fl-era diġitali. Huwa għandu, madankollu, jieħu inkunsiderazzjoni r-rekwiżit ta’ preċiżjoni tal-iskop li huwa element ċentrali fl-implimentazzjoni tas-sistema Ewropea ta’ protezzjoni tad-data personali.

41.      Grad suffiċjenti ta’ preċiżjoni tal-iskop jikkostitwixxi għaldaqstant garanzija fundamentali f’termini ta’ prevedibbiltà u ta’ ċertezza legali, fis-sens li huwa jikkontribwixxi biex is-suġġett tad-data jifhem sew l-użu possibbli tad-data tiegħu u jippermettilu jieħu  deċiżjoni informata. Din il-prevedibbiltà hija essenzjali għall-evalwazzjoni tal-kompatibbiltà bejn l-iskop u l-ġbir tad-data u l-ipproċessar ulterjuri tagħha, li tnaqqas għaldaqstant ir-riskju ta’ distorsjoni bejn l-aspettattivi raġonevoli tas-suġġetti tad-data fir-rigward tal-użu possibbli tad-data tagħhom fil-futur u l-operazzjonijiet magħmula mill-kontrollur tad-data. L-ispeċifikar tal-iskop huwa meħtieġ ukoll għall-applikazzjoni ta’ rekwiżiti oħra fil-qasam tal-kwalità tad-data, fosthom in-natura xierqa, ir-rilevanza, il-proporzjonalità u l-eżattezza tad-data miġbura kif ukoll ir-rekwiżiti li jirrigwardaw iż-żmien tal-ħżin tagħha skont l-Artikolu 5(1)(c), (d) u (e) tar-RĠPD.

42.      Dan ir-rekwiżit ta’ preċiżjoni huwa validu għaldaqstant, kif tenfasizza l-Opinjoni 3/2013 tal-grupp ta’ ħidma “Article 29” (22), għal kull operazzjoni ta’ pproċessar u mhux biss fl-istadju tal-fażi inizjali tal-ġbir tad-data. Huwa interessanti li jiġi rrilevat li, fil-każ ta’ pproċessar tad-data bbażat fuq il-kunsens tas-suġġett tad-data, dan ikun legali biss, skont l-Artikolu 6(1)(a) tar-RĠPD, jekk il-persuna tkun tat il-kunsens tagħha għal dan l-ipproċessar għal skop “speċifiku” wieħed jew iktar.

43.      F’dawn iċ-ċirkustanzi, għalkemm l-ipproċessar partikolari jista’ jkollu żewġ skopijiet, kull wieħed minnhom għandu jkun ta’ natura speċifika u jkollu rabta ta’ konnessjoni oġġettiva u mill-qrib biżżejjed mal-operazzjoni ta’ pproċessar ikkonċernat. 

44.      Jeħtieġ, fit-tieni lok, li jissemma l-kuntest partikolari li fih għandha ssir l-evalwazzjoni tal-iskop jew skopijiet tal-ipproċessar ulterjuri inkwistjoni.

45.      Skont il-premessi 60 u 61 tar-RĠPD, il-prinċipju ta’ pproċessar leali u trasparenti jeżiġi li s-suġġett tad-data jkun informat bl-eżistenza tal-operazzjoni ta’ pproċessar u tal-iskopijiet tiegħu u l-informazzjoni fuq l-ipproċessar tad-data personali tiegħu għandha tkun ipprovduta fil-mument li din tinġabar mingħandu. F’dan ir-rigward, l-Artikolu 13(1)(c) ta’ dan ir-regolament jipprovdi li meta d-data personali dwar suġġett tad-data tinġabar mingħandu, il-kontrollur tad-data għandu jipprovdilu, fil-ħin li tinkiseb id-data inkwistjoni, l-iskopijiet tal-ipproċessar li għalihom hija maħsuba kif ukoll il-bażi legali għall-ipproċessar.

46.      Jibqa’ l-fatt li, ikun kemm ikun attent u riflettiv il-kontrollur tad-data, hemm possibbiltà li huwa ma jkunx f’pożizzjoni, mill-bidu tal-ipproċessar, li jimmaġina u li jiddetermina n-natura kif ukoll il-portata eżatta tal-operazzjonijiet kollha li jikkostitwixxu l-katina ta’ pproċessar tad-data. Bl-istess mod, din il-kawża hija eżempju perfett tal-problema marbuta mal-ġestjoni ta’ ħsara teknika, minnha nfisha mhux mistennija, u tal-implimentazzjoni sussegwenti ta’ ċertu tip ta’ pproċessar tad-data għal skop mhux speċifikat inizjalment.

47.      Fil-kuntest tal-evalwazzjoni, bħal f’dan il-każ, tal-legalità ta’ tali pproċessar mill-awtorità ta’ kontroll u mbagħad mill-qorti adita bir-rikors kontra d-deċiżjoni ta’ din l-awtorità, dan l-iskop ikun is-suġġett ta’ verifika a posteriori, fid-dawl tal-indikazzjonijiet ipprovduti mill-kontrollur tad-data waqt il-proċedura amministrattiva. U huwa dan tal-aħħar, bħala disinjatur tal-operazzjoni ta’ pproċessar ikkonċernata, li għandu l-obbligu, skont il-prinċipju ta’ responsabbiltà prevista fl-Artikolu 5(2) tar-RĠPD, li juri r-realtà tal-iskop allegat u, jekk ikun il-każ, il-kompatibbiltà tal-ipproċessar mal-iskop tal-ġbir tad-data (23). 

48.      F’dan ir-rigward, hemm żewġ elementi konkreti u oġġettivi li jistgħu jittieħdu inkunsiderazzjoni fil-verifika ta’ dan l-iskop. Fl-ewwel lok, l-Artikolu 13(3) tar-RĠPD jipprovdi li meta d-data personali dwar suġġett tad-data tinġabar mingħandu u fejn il-kontrollur tad-data ikollu l-intenzjoni li jipproċessa d-data personali ulterjorment għal skop differenti minn dak li għalih tkun inġabret id-data personali, dan il-kontrollur għandu jagħti lis-suġġett tad-data informazzjoni dwar dak l-iskop l-ieħor (24) u kull informazzjoni oħra rilevanti msemmija fil-paragrafu 2 ta’ din id-dispożizzjoni. Fit-tieni lok, l-Artikolu 30(1) tar-RĠPD jimponi fuq kull kontrollur tad-data l-obbligu li jżomm reġistru, f’forma bil-miktub inkluż f’forma elettronika, tal-attivitajiet ta’ pproċessar imwettqa taħt ir-responsabbiltà tiegħu u li jippreżentah lill-awtorità ta’ kontroll jekk jiġi mitlub. Dan ir-reġistru għandu jinkludi informazzjoni differenti fosthom dik li tirrigwarda l-iskopijiet tal-ipproċessar.

49.      F’dan il-każ, jidher paċifiku li Digi ma informat lill ħadd mill-abbonati kkonċernati bl-intenzjoni tagħha li tiddupplika d-data tagħhom u li taħżinha fuq mezz intern intiż għat-twettiq ta’ testijiet u għall-korrezzjoni ta’ żbalji, fejn din l-operazzjoni ta’ pproċessar tqieset minn dan l-operatur bħala li ma għandux skop separat minn dak tal-ġbir tad-data u ma jaqax, għaldaqstant, taħt il-kamp ta’ applikazzjoni tal-Artikolu 13(3) tar-RĠPD (25). Il-proċess li għandha quddiemha l-Qorti tal-Ġustizzja ma jippermettix, barra minn hekk, li jiġi stabbilit jekk Digi hija f’sitwazzjoni li tibbenefika mill-eżenzjoni prevista fl-Artikolu 30(5) ta’ dan ir-regolament fir-rigward tal-obbligu taż-żamma ta’ reġistru (26).

50.      Nirrileva, fi kwalunkwe każ, li, waqt is-seduta, Digi indikat b’mod ċar li l-ħsara teknika li seħħet fl‑2018 ma kinitx wasslet għal interruzzjoni tas-servizz kuntrattwalment previst, fejn il-ħżin kontenzjuż ġie implimentat biss minħabba r-riskju ta’ tali interruzzjoni. Dawn id-dikjarazzjonijiet għandhom ikunu marbuta ma’ konstatazzjonijiet materjali oġġettivi fir-rigward tal-għażla tad-denominazzjoni tad-database bħala database “għall-ittestjar”, peress li din tal-aħħar ma kienx fiha d-data tal-abbonati kollha imma biss ta’ terz minnhom u li, wara li kienet intesiet minn Digi għal 18‑il xahar wara r-riżoluzzjoni tal-inċident tekniku, l-imsemmija database ġiet immedjatament imħassra wara l-hacking diġitali ta’ Settembru 2019 li affettwa s-sigurtà tad-data.

51.      F’dawn iċ-ċirkustanzi, jidher possibbli li jingħad li l-ipproċessar kontenzjuż kien jissodisfa l-għan uniku, konkret u speċifiku, li tiġi żgurata temporanjament is-sigurtà  ta’ parti mid-data tal-abbonati minħabba t-tiswija ta’ inċident tekniku li affettwa l-funzjonament tas-server, jiġifieri għan, fil-fehma tiegħi, distint minn dak tal-ġbir tad-data.

52.      Il-Kummissjoni u Digi jsostnu, min-naħa l-oħra, li tali pproċessar, li huwa intiż li josserva l-obbligu ta’ sigurtà impost fuq il-kontrollur tad-data mill-Artikolu 5(1)(f) tar-RĠPD u ddettaljat fl-Artikolu 31 ta’ dan tal-aħħar, ma jistax jitqies bħala li għandu skop ġdid jew distint, taħt piena li jippreġudika l-effett utli ta’ dan l-att u li jwassal għal informazzjoni tas-suġġetti tad-data mingħajr interess prattiku.

53.      Dan l-approċċ astratt u sistematiku jidhirli li jmur kontra r-rekwiżit ta’ evalwazzjoni tal-legalità ta’ kull operazzjoni ta’ pproċessar li tieħu inkunsiderazzjoni ċ-ċirkustanzi rilevanti kollha tal-każ ineżami. Huwa dan l-approċċ li, fir-realtà, iwassal biex jitneħħa l-effett utli tal-obbligu ta’ informazzjoni tas-suġġetti tad-data previst fl-Artikolu 13(3) tar-RĠPD, informazzjoni li l-kontrollur tad-data għandu jipprovdi lil dawn il-persuni biex jiżgura fir-rigward tagħhom  ipproċessar ġust tad-data (27). Dan l-obbligu huwa ta’ natura imperattiva fil-każ li l-ipproċessar isir, bħal f’dan il-każ, fil-kuntest ta’ relazzjoni kuntrattwali u jkun ibbażat fuq l-Artikolu 6(1)(b) ta’ dan l-att dwar in-neċessità li jiġi eżegwit il-kuntratt mingħajr ma jkun meħtieġ il-kunsens tal-persuni ko-kontraenti. Fl-aħħar, l-imsemmi approċċ imur kontra r-raġuni tal-Artikolu 5(1)(b) tar-RĠPD, jiġifieri li l-ipproċessar ulterjuri li jkollu skop distint minn dak tal-ġbir tad-data ma huwiex neċessarjament illegali, peress li s-sempliċi kompatibbiltà tiegħu ma’ dan tal-aħħar hija suffiċjenti biex tissodisfa d-dispożizzjoni msemmija iktar ’il fuq.
b)      Fuq il-kompatibbiltà tal-ipproċessar

54.      L-Artikolu 5(1)(b) tar-RĠPD ma fih ebda indikazzjoni dwar il-kundizzjonijiet li taħthom l-ipproċessar ulterjuri li jkollu għan differenti mill-iskop tal-ġbir inizjali tad-data jista’ jitqies bħala kompatibbli ma’ dan tal-aħħar. F’dan ir-rigward, għandu jsir riferiment għall-Artikolu 6(4) tar-RĠPD, moqri flimkien mal-premessa 50 ta’ dan l-att, li l-kontenut tagħhom jirrifletti rabta bejn il-prinċipju ta’ limitazzjoni tal-iskopijiet u l-bażi legali tal-ipproċessar ikkonċernat.

55.      Għaldaqstant, din id-dispożizzjoni tagħmel distinzjoni, fir-rigward tar-rekwiżit ta’ kompatibbiltà, skont jekk l-ipproċessar għal skop ieħor minn dak li għalih tkun inġabret id-data ikun jew ma jkunx ibbażat fuq il-kunsens tas-suġġett tad-data jew fuq id-dritt tal-Unjoni jew id-dritt ta’ Stat Membru li jikkostitwixxi miżura neċessarja u proporzjonata f’soċjetà demokratika biex jiggarantixxi l-għanijiet imfittxija mill-Artikolu 23(1) tar-RĠPD.

56.      Fl-affermattiv, il-kontrollur tad-data ikun  awtorizzat, skont it-tieni paragrafu tal-premessa 50 tar-RĠPD, iwettaq ipproċessar ulterjuri tad-data personali irrispettivament mill-kompatibbiltà tal-iskopijiet (28). Din id-deroga għar-rekwiżit ta’ kompatibbiltà hija, essenzjalment, iġġustifikata mill-eżistenza ta’ regoli oħra ta’ protezzjoni tas-suġġetti tad-data, u b’mod iktar partikolari dawk li jirrigwardaw l-informazzjoni mogħtija lil dawn tal-aħħar dwar l-iskopijiet l-oħra u dwar id-dritt li jopponu l-ipproċessar (29).

57.      Fin-negattiv, u din hija s-sitwazzjoni li tikkorrispondi għal din il-kawża, skont l-Artikolu 6(4) tar-RĠPD:
“[...]
il-kontrollur għandu, sabiex jaċċerta jekk l-ipproċessar għal fini ieħor huwiex kompatibbli mal-fini li għalih tkun inġabret id-data personali inizjalment, jieħu kont, fost l-oħrajn, ta’:  
(a)      kwalunkwe rabta bejn il-fini li għalih tkun inġabret id-data personali u l-fini tal-ipproċessar ulterjuri li jkun maħsub;  
(b)      il-kuntest li fih inġabret id-data personali, b’mod partikolari fir-rigward tar-relazzjoni bejn is-suġġetti tad-data u l-kontrollur;  
(c)      in-natura tad-data personali, b’mod partikolari jekk jiġux ipproċessati kategoriji speċjali ta’ data personali, skont l-Artikolu 9, jew jekk tiġix ipproċessata data personali relatata ma’ kundanni kriminali u reati, skont l-Artikolu 10;  
(d)      il-konsegwenzi possibbli għas-suġġetti tad-data tal-ipproċessar ulterjuri maħsub;  
(e)      l-eżistenza ta’ salvagwardji xierqa, li jistgħu jinkludu kriptaġġ jew psewdonimizzazzjoni”.

58.      Fl-assenza ta’ kull indikazzjoni formali min-naħa ta’ Digi, fil-mument tal-ġbir tad-data, fir-rigward tal-ipproċessar ulterjuri kkontemplat u l-iskop tiegħu, jeħtieġ li wieħed jadotta approċċ sostantiv li jidhirli li jwassal għall-konstatazzjoni ta’ kompatibbiltà tal-ipproċessar.

59.      F’dan ir-rigward, teżisti bla ebda dubju rabta bejn l-iskop tal-ġbir inizjali tad-data, jiġifieri l-eżekuzzjoni tal-kuntratt ta’ abbonament għall-internet u għat-televiżjoni, u l-ipproċessar intiż li tiġi żgurata s-sigurtà ta’ din id-data f’database interna addizzjonali u li jitwettqu testijiet, taħt kull sigurtà, bil-għan li tiġi rrimedjata ħsara teknika potenzjalment dannuża għall-provvista tas-servizz kuntrattwalment previst. Mingħajr ma jikkoinċidu kif indikat preċedentement, dawn l-iskopijiet huma loġikament marbuta.

60.      Għandu jiġi enfasizzat li dan l-ipproċessar ma jitbiegħedx mill-aspettattivi leġittimi tal-abbonati fir-rigward tal-użu ulterjuri tad-data tagħhom. Il-ħżin addizzjonali tad-data fuq mezz intern motivat min-neċessità li tissolva ħsara teknika li taffettwa l-aċċessibbiltà għad-data tal-bażi oriġinali ma tistax, fil-fatt, titqies bħala sorprendenti jew impossibbli. Barra minn hekk id-data kkonċernata kompliet tiġi pproċessata mill-istess kontrollur tad-data u ma ġietx żvelata lil terzi persuni, ħaġa li turi, a priori, l-assenza ta’ impatt negattiv. Il-fatt li, fil-kuntest tal-hacking diġitali li sofriet Digi, l-awtur tiegħu seta’ jaċċessa d-data li kienet tinsab fuq dan il-mezz, ma jippermettix, fil-fehma tiegħi, li wieħed jasal għal konklużjoni retroattiva tal-inkompatibbiltà tal-ipproċessar inkwistjoni.
3.      Fuq il-prinċipju ta’ limitazzjoni tal-ħżin

61.      Skont l-Artikolu 5(1)(e) tar-RĠPD, id-data għandha tinħażen f’forma li tippermetti l-identifikazzjoni tas-suġġetti tad-data (30) għal mhux iktar żmien milli jkun meħtieġ għall-iskopijiet li għalihom id-data personali tkun qiegħda tiġi pproċessata; id-data personali tista’ tinħażen għal perijodi itwal sakemm tkun qiegħda tiġi pproċessata biss għall-finijiet ta’ arkivjar fl-interess pubbliku, għall-finijiet ta’ riċerka xjentifika jew storika jew għall-finijiet ta’ statistika skont l-Artikolu 89(1) ta’ dan ir-regolament, suġġett għall-implimentazzjoni tal-miżuri tekniċi u organizzattivi adatti meħtieġa mill-imsemmi regolament sabiex jiġu ggarantiti d-drittijiet u l-libertajiet tas-suġġett tad-data.

62.      Kif issemma, il-prinċipju ta’ limitazzjoni tal-ħżin tagħti espressjoni lill-prinċipju ta’ proporzjonalità, bl-istess mod bħal dak tal-“minimizzazzjoni tad-data”, li jgħid li d-data personali għandha tkun adegwata, rilevanti u limitata għal dak li huwa neċessarju fir-rigward tal-għanijiet li din hija pproċessata għalihom (31). Fil-kuntest tal-prinċipju ta’ limitazzjoni tal-ħżin, il-kwistjoni tan-neċessità tal-ipproċessar, ikkunsidrata mill-aspett taż-żmien, hija relatata ma’ dik tal-persistenza tal-iskop tiegħu. 

63.      Għandu jitfakkar ukoll li l-osservanza tar-rekwiżit ta’ proporzjonalità jimplika li d-derogi għall-protezzjoni tad-data personali u l-limitazzjonijiet tagħha għandhom japplikaw biss fil-limiti strettament neċessarji (32). Il-Qorti tal-Ġustizzja indikat b’mod ċar li l-Artikolu 5(1)(e) tar-RĠPD huwa intiż li jipproteġi lis-suġġetti tad-data (33).

64.      B’mod daqstant espliċitu, il-premessa 39 tar-RĠPD tgħid li l-perijodu li matulu tinħażen id-data personali għandu jkun “limitat strettament għall-inqas possibbli” u li, għal dan il-għan, il-kontrollur tad-data għandu jistabbilixxi termini għat-tħassir tagħha jew għal eżami perjodiku. L-Artikolu 13(2)(a) tar-RĠPD jipprovdi li l-kontrollur tad-data għandu jipprovdi lis-suġġett tad-data, fil-mument li tinkiseb id-data personali, l-informazzjoni addizzjonali għal dik imsemmija fil-paragrafu 1 li hija meħtieġa biex jiġi żgurat ipproċessar ġust u trasparenti, fosthom iż-żmien tal-ħżin tad-data personali jew, meta dan ma jkunx possibbli, il-kriterji użati biex jiġi stabbilit dan iż-żmien (34).

65.      F’dan il-kuntest, jeħtieġ li jiġi stabbilit, fid-dawl taċ-ċirkustanzi kollha li jikkaratterizzaw il-każ ineżami (35), f’liema mument l-iskopijiet tal-ħżin ta’ kopja tad-data ta’ parti mill-abbonati f’database interna addizzjonali setgħu, jekk ikun il-każ, jitqiesu bħala milħuqa, li jċaħħdu għalhekk lil dan l-ipproċessar mir-raġuni tagħha u jobbligaw lil Digi tħassar id-data. Huwa ċar li huwa l-kontrollur tad-data li għandu, skont il-prinċipju ta’ responsabbiltà previst fl-Artikolu 5(2) tar-RĠPD, jġib il-prova tal-legalità tal-ipproċessar fid-dawl tal-prinċipju ta’ limitazzjoni tal-ħżin, l-istess bħall-prinċipju ta’ limitazzjoni tal-iskopijiet.

66.      F’dan il-każ, peress li l-ħżin kontenzjuż issodisfa l-għan li tiġi żgurata s-sigurtà tad-data u kkontribwixxa, b’hekk, għat-twettiq tal-għan tal-eżekuzzjoni tal-kuntratt ta’ abbonament, Digi ssostni li l-perijodu tal-ħżin tad-data li tinsab fid-database għall-ittestjar kien allinjat ma’ dak tal-eżekuzzjoni tal-obbligi kuntrattwali tagħha, ħaġa li teskludi kull ksur tal-Artikolu 5(1)(e) tar-RĠPD.

67.      Għal dak li jirrigwarda d-determinazzjoni tal-iskop jew skopijiet, nirreferi għall-konstatazzjonijiet u għall-evalwazzjonijiet kollha magħmula fil-kuntest tar-risposta mogħtija lid-domanda dwar l-osservanza tal-prinċipju ta’ limitazzjoni tal-iskopijiet li minnha jirriżulta li ma jistax jitqies li l-ipproċessar inkwistjoni kellu għan doppju li jinkludi l-eżekuzzjoni tal-kuntratti ta’ abbonament (36). 

68.      Fi kwalunkwe każ, indipendentement min-natura tal-iskop jew skopijiet adottati, l-ipproċessar tad-data fil-forma ta’ ħżin f’fajl addizzjonali intern għandu xorta waħda jkun limitat fiż-żmien għal dak li kien strettament neċessarju. Fi kliem ieħor, ladarba tkun ġiet solvuta  l-ħsara inizjali, il-fatt li ġġustifika l-operazzjoni ta’ ħżin u ż-żamma tal-ħażna ma jibqax jissussisti. L-għan dirett u ewlieni li tiġi żgurata is-sigurtà tad-data b’rabta mat-tiswija tal-inċident tekniku, meħud b’mod iżolat jew anki flimkien ma’ dak indirett u anċillari tal-eżekuzzjoni tal-kuntratt ta’ abbonament, ma setax jibqa’, f’dawn iċ-ċirkustanzi, jkopri t-tkomplija tal-ipproċessar.

69.      Għandu jiġi kkonstatat li Digi  indikat inekwivokament li d-database għall-ittestjar kienet intiża li tiggarantixxi l-aċċess għad-data tal-abbonati “sakemm jissewwa l-iżball” u li kien bi żball li hija ma ħassrithiex meta l-korrezzjoni tal-iżbalji ma kinitx għadha tiġġustifikaha (37), ħaġa li tfisser li l-ipproċessar kontenzjuż ma kienx għadu utli u kien għalhekk mingħajr skop. Jista’ wieħed iqis li database interna minsija skont l-ammissjoni stess tal-kontrollur tad-data għal sena u nofs għad tista’ sservi skop effettiv? Ir-risposta jidhirli li hija bilfors fin-negattiv.
V.      Konklużjoni

70.      Fid-dawl tal-kunsiderazzjonijiet preċedenti, nipproponi li l-Qorti tal-Ġustizzja tirrispondi kif ġej lill-Fővárosi Törvényszék (il-Qorti tal-Belt ta’ Budapest, l-Ungerija):
1)      L-Artikolu 5(1)(b) tar-Regolament (UE) 2016/679 tal-Parlament Ewropew u tal-Kunsill  tas‑27 ta’ April 2016  dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) għandu jiġi interpretat fis-sens li l-prinċipju hemm imsemmi ma jipprekludix il-ħżin ta’ data personali, miġbura u maħżuna legalment, f’database interna addizzjonali, bil-kundizzjoni li dan l-ipproċessar ikollu l-istess skopijiet bħal dawk tal-ġbir jew, jekk le, ikun kompatibbli ma’ dawn tal-aħħar, liema fatt għandu jintwera mill-kontrollur tad-data, inkluż fil-każ fejn l-ipproċessar ikun jissodisfa l-obbligu tiegħu li jiggarantixxi s-sigurtà xierqa tad-data personali prevista fl-Artikolu 5(1)(f) tal-imsemmi regolament.
Meta l-imsemmi pproċessar għal skop ieħor għajr dak li għalih tkun inġabret id-data ma jkunx ibbażat fuq il-kunsens tas-suġġett tad-data jew fuq att leġiżlattiv tal-Unjoni jew ta’ Stat Membru li jaqa’ taħt l-Artikolu 23(1) tar-Regolament 2016/679, il-kompatibbiltà tiegħu għandha tkun stabbilita fid-dawl, b’mod partikolari, tal-kriterji stabbiliti fl-Artikolu 6(4) ta’ dan ir-regolament.
2)      L-Artikolu 5(1)(e) tar-Regolament 2016/679 għandu jiġi interpretat fis-sens li l-prinċipju hemm imsemmi jipprekludi l-ħżin ta’ data f’forma li tippermetti l-identifikazzjoni tas-suġġetti tad-data, miġbura u maħżuna legalment, f’database interna addizzjonali li tissodisfa għan ta’ tiswija ta’ anomalija teknika u li tiġi żgurata temporanjament is-sigurtà ta’ din id-data, għal perijodu itwal minn dak neċessarju biex jintlaħaq dan l-għan u għaldaqstant wara li jissolva dan l-inċident, inkluż meta l-imsemmi għan, dirett u ewlieni, jista’ jkun marbut ma’ dak, indirett u anċillari, tal-eżekuzzjoni tal-provvista tas-servizz kuntrattwalment previst.

1      Lingwa oriġinali: il-Franċiż.

2      Regolament tal-Parlament Ewropew u tal-Kunsill tas‑27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU 2016, L 119, p. 1, rettifika fil-ĠU 2018, L 127, p. 2,  iktar ’il quddiem ir-“RĠPD”).

3      Sentenza tas‑16 ta’ Lulju 2020, Facebook Ireland u Schrems (C‑311/18, EU:C:2020:559, punti 73 u 74).

4      Direttiva tal-Parlament Ewropew u tal-Kunsill tat‑12 ta’ Lulju 2002 dwar l-ipproċessar tad-data personali u l-protezzjoni tal-privatezza fis-settur tal-komunikazzjoni elettronika (Direttiva dwar il-privatezza u l-komunikazzjoni elettronika) (ĠU Edizzjoni Speċjali bil-Malti, Kapitolu 13, Vol 29, p. 514).

5      Sentenza tas-6 ta’ Ottubru 2020, Privacy International (C‑623/17, EU:C:2020:790, punti 34 u 36).

6      Direttiva  tal-Parlament Ewropew u tal-Kunsill tal‑24 ta’ Ottubru 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment liberu ta’ dik id-data (ĠU Edizzjoni Speċjali bil-Malti, Kapitolu 13, Vol 15, p. 355).

7      Jeħtieġ li jitfakkar li, peress li r-RĠPD ħassret u ssostitwixxiet id-Direttiva 95/46 u li d-dispożizzjonijiet rilevanti ta’ dan ir-regolament għandhom kontenut essenzjalment identiku għal dak tad-dispożizzjonijiet rilevanti ta’ din id-direttiva, il-ġurisprudenza tal-Qorti tal-Ġustizzja dwar l-imsemmija direttiva hija wkoll applikabbli, bħala prinċipju, għal dak li jikkonċerna l-imsemmi regolament (sentenza tas‑17 ta’ Ġunju 2021, M.I.C.M. (C‑597/19, EU:C:2021:492, punt 107)).

8      Ara s-sentenza tal‑11 ta’ Novembru 2020, Orange Romania (C‑61/19, EU:C:2020:901) għal implimentazzjoni esklużiva tad-dispożizzjonijiet tad-Direttiva 95/46 u tar-RĠPD f’kawża li tirrigwarda l-kunsens tal-klijenti tal-kumpannija Orange România, fornitur tas-servizzi ta’ telekomunikazzjonijiet mobbli fis-suq Rumen, li tirrigwarda l-ġbir u l-ħżin ta’ kopji tad-dokumenti ta’ identità tagħhom.

9      Mill-punt 2 tal-osservazzjonijiet tal-Kummissjoni jirriżulta li din id-data kienet tikkorrispondi għall-informazzjoni segwenti: isem, post u data ta’ twelid, indirizz, numru tal-karta tal-identità, kultant numru personali, indirizz tal-posta elettronika, numri tat-telefon fiss u mobbli tas-suġġetti tad-data.

10      Sentenza tas‑6 ta’ Ottubru 2020, La Quadrature du Net et  (C‑511/18, C‑512/18 u C‑520/18, EU:C:2020:791, punt 208).

11      Ara, b’analoġija is-sentenza tat‑13 ta’ Mejju 2014, Google Spain u Google (C‑131/12, EU:C:2014:317, punt 72).

12      L-awtonomija tal-obbligi li għandu l-kontrollur tad-data ddefinita fl-Artikolu 5 tar-RĠPD ma teskludix l-eżistenza ta’ rabta bejn dawn l-obbligi kkostitwita, f’dan il-każ, bil-kunċett ta’ skopijiet. Il-verifika tan-natura u tal-iskopijiet ta’ attività ta’ pproċessar hija essenzjali biex tiġi evalwata l-osservanza tal-prinċipji stabbiliti f’din id-dispożizzjoni u, b’mod partikolari, il-prinċipji ta’ limitazzjoni tal-iskopijiet u tal-ħżin tad-data kkonċernata mill-kawża prinċipali. 

13      Sentenza tat‑22 ta’ April 2021, Profi Credit Slovakia (C‑485/19, EU:C:2021:313, punt 50).

14      L-ipproċessar ulterjuri għal finijiet ta’ arkivjar fl-interess pubbliku, għall-finijiet ta’ riċerka xjentifika jew storika jew għall-finijiet tal-istatistika għandu jitqies bħala operazzjoni ta’ pproċessar legali kompatibbli mal-iskopijiet inizjali skont l-Artikolu 5(1)(b) tar-RĠPD, sitwazzjoni li ma tikkorrispondix maċ-ċirkustanzi tal-kawża prinċipali.

15      Ara, b’analoġija, is-sentenza tat‑13 ta’ Mejju 2014, Google Spain u Google  (C‑131/12, EU:C:2014:317, punt 93).

16      Ara, f’dan is-sens, is-sentenzi tas‑7 ta’ Mejju 2009, Rijkeboer (C‑553/07, EU:C:2009:293, punt 33) u tat‑13 ta’ Mejju 2014, Google Spain u Google (C‑131/12, EU:C:2014:317, punt 92).

17      Ara, f’dan is-sens, is-sentenza tas‑7 ta’ Mejju 2009, Rijkeboer  (C‑553/07, EU:C:2009:293, punt 33).

18      Fid-dawl tan-natura ta’ dawn l-attivitajiet ta’ pproċessar, l-Artikolu 6(1)(a) u (b) tar-RĠPD jidher li jikkostitwixxi l-bażi legali xierqa, li barra minn hekk ma hijiex is-suġġett ta’ diskussjoni f’dan il-każ.

19      Ara, b’analoġija, is-sentenza tal‑20 ta’ Mejju 2003, Österreichischer Rundfunk et  (C‑465/00, C‑138/01 u C‑139/01, EU:C:2003:294, punt 40).

20      L-operazzjoni ta’ ġbir tad-data personali tal-klijenti u dik tal-ħżin ta’ dawn tal-aħħar fid-database oriġinali għandhom simultanjament l-istess skop, jiġifieri l-provvista tas-servizz kuntrattwalment previst.

21      Ara l-punt 13 tal-osservazzjonijiet ta’ Digi.

22      Organu konsultattiv indipendenti stabbilit skont l-Artikolu 29 tad-Direttiva 95/46 u ssostitwit bl-adozzjoni tar-RĠPD mill-Bord Ewropew għall-Protezzjoni tad-Data.

23      Ara, b’analoġija, is-sentenza tal‑11 ta’ Novembru 2020, Orange Romania (C‑61/19, EU:C:2020:901, punti 51 u 52).

24      Il-kontenut tal-Artikolu 13(3) tar-RĠPD jikkorrobora l-approċċ li jgħid li r-rekwiżit ta’ preċiżjoni tal-iskop ma japplikax biss fl-istadju tal-ġbir tad-data imma jikkonċerna kull attività ta’ pproċessar.

25      Din id-dispożizzjoni tirrifletti l-flessibbiltà fil-ġestjoni li jgawdi l-kontrollur tad-data li l-evalwazzjoni tiegħu biss tiddetermina l-implimentazzjoni tal-obbligu ta’ informazzjoni li trid tingħata lis-suġġetti tad-data. Din il-possibbiltà teħtieġ korrelativament verifika rigoruża tal-iskopijiet tal-ipproċessar mill-awtorità ta’ kontroll, li hija essenzjali biex tiġi żgurata l-legalità tal-ipproċessar ulterjuri u, b’mod partikolari, l-osservanza tar-rekwiżit ta’ kompatibbiltà. 

26      Il-portata ta’ dan l-obbligu hija fil-fatt imnaqqsa bl-eżenzjoni favur l-impriżi jew l-organizzazzjonijiet li għandhom inqas minn 250 impjegat, ħlief jekk l-ipproċessar li huma jagħmlu jista’ jinvolvi riskju għad-drittijiet u għal-libertajiet tas-suġġetti tad-data, jekk ma jkunx okkażjonali jew jekk jirrigwarda b’mod partikolari l-kategoriji partikolari ta’ data msemmija fl-Artikolu 9(1) tar-RĠPD jew id-data personali relatata ma’ kundanni kriminali u ma’ reati msemmija fl-Artikolu 10 ta’ dan l-att.

27      Sentenza tal‑11 ta’ Novembru 2020, Orange Romania (C‑61/19, EU:C:2020:901, punt 48). Ninnota b’interess li l-eżenzjoni mill-obbligu ta’ informazzjoni impost fuq il-kontrollur tad-data meta d-data personali ma tkunx inġabret mingħand is-suġġett tad-data, kif previst fl-Artikolu 14(5)(b) tar-RĠPD fil-każ fejn il-provvista tal-informazzjoni tirriżulta li hija impossibbli jew teżiġi sforzi sproporzjonati, ma ġietx applikata għas-sitwazzjonijiet irregolati mill-Artikolu 13 ta’ dan ir-regolament.

28      Għandu jiġi rrilevat li fost l-istanzi ta’ pproċessar eżentati mir-rekwiżit ta’ kompatibbiltà ma jirriżultawx dawk li huma bbażati fuq l-Artikolu 6(1)(c) tar-RĠPD li jikkonċerna l-ipproċessar neċessarju b’osservanza ta’ obbligu legali li għalih huwa suġġett il-kontrollur tad-data u, b’mod partikolari, dak previst fl-Artikolu 5(1)(f) ta’ dan ir-regolament dwar il-garanzija ta’ sigurtà xierqa tad-data.

29      Infakkar li, skont l-Artikolu 6(1)(a) tar-RĠPD, l-ipproċessar huwa legali jekk, u sa  fejn, is-suġġett tad-data jkun ta l-kunsens għall-ipproċessar tad-data personali tiegħu “għal fini speċifiku wieħed jew aktar”.

30      Din il-kundizzjoni ma hijiex ikkontestata f’dan il-każ.

31      Ara, f’dan is-sens, is-sentenza tat‑22 ta’ Ġunju 2021, Latvijas Republikas Saeima (Punti ta’ penalità) (C‑439/19, EU:C:2021:504, punt 98).

32      Sentenza tas‑6 ta’ Ottubru 2020, La Quadrature du Net et (C‑511/18, C‑512/18 u C‑520/18, EU:C:2020:791, punt 210).

33      Ara, b’analoġija, is-sentenza tas‑7 ta’ Mejju 2009, Rijkeboer  (C‑553/07, EU:C:2009:293, punt 35).

34      Fid-dawl tal-kundizzjonijiet li taħthom ġie implimentat l-ipproċessar kontenzjuż, din id-dispożizzjoni ma ġietx applikata f’dan il-każ.

35      Sentenza tat‑13 ta’ Mejju 2014, Google Spain u Google (C‑131/12, EU:C:2014:317, punt 94).

36      Infakkar biss li l-konstatazzjoni tat-tħassir tad-database għal-ittestjar immedjatament wara l-hacking “etiku” li sofriet Digi, indipendentement mit-tkomplija tar-relazzjonijiet kuntrattwali mal-abbonati kkonċernati, tikkontradixxi radikalment l-allegazzjoni taż-żamma ta’ din id-database ġġustifikata minħabba l-eżekuzzjoni tal-kuntratti ta’ abbonamenti.

37      Ara, b’mod partikolari, il-punt 22 tal-osservazzjonijiet ta’ Digi.